《送俞漕》
宋代·吕陶

积有儒林望，聊从使节行。高文自经纬，壮志欲澄清。

地镇三峨重，江波万里平。阔难求畛域，深不为功名。

吉象光图籍，祥风卷旆旌。巢阿赡凤彩，运海见鹏程。

事外神锋晦，胸中宝鉴明。渊源千虑极，肝胆一言倾。

德业期康济，咨询属老成。定知前席对，有以泽群生。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。